Google

Google LLC (მარგალურ გუმორაგადაფათ: „გუგლი“) — ამერიკულ მულტინაციონალურ ტექნოლოგიურ კორპორაცია, ნამუთ ფოკუსირებულ რე საინფორმაციო ტექნოლოგიაშა, ონლაინ რეკლამაშა, ოგორალ სისტემაშ (search engine) ტექნოლოგიაშა, ელექტრონულ ფოსტაშა, მუნაფურ გჷმოკოროცხუაშა (cloud computing), პროგრამულ უნარღელჸუაშა, კვანტურ გჷმოკოროცხუაშა, ელექტრონულ კომერციაშა, ოხვარებელ ელექტრონიკაშა დო ხელუანურ ინტელექტშა (AI). BBC-იშით თინა მოშინელ რე მუჭოთ „მოსოფელიშ არძაშე უჸონიერაშ კომპანია“ დო რე მოსოფელიშ არძაშე ანდაღებულ ბრენდეფიშ ერკებულს. გუგლიშ მასქერ კომპანია Alphabet Inc. დოხასიათაფილ რე მუჭოთ „Big Tech“ (კაბეტ ტექნოლოგიურ) კომპანია.

გუგლი 1998 წანაშ 4 ეკენიას ამერიკალ კომპიუტერულ მენცარეფქ, ლარი პეიჯიქ დო სერგეი ბრინქ ქჷდარსხუეს. თინეფ ართო ომინჯჷნა ოჯარალეთ გიშაშქუმალირ აქციეფიშ დოხოლაფირო 14%-ის დო აკონტროლენა აქციონერეფიშ ხონარეფიშ ნებეფიშ 56%-ის სუპერ-ხონარიშ ნებაშ აქციეფიშ (super-voting stock) მეშქაშობათ. კომპანიაქ ჯარალობურ (public) სტატუს 2004 წანას, აქციეფიშ პირველურ გიშაშქუმალაშ (IPO) რზათ მიღჷ. 2015 წანას, გუგლიქ რეორგანიზაფილქ იჸჷ დო Alphabet Inc.-იშ ედომუშამ გამაგალას მარენჯ სქუალაფირ კომპანიათ გინირთჷ. გუგლი რე Alphabet-იშ არძაშე უკაბეტაშ სქუალაფირ კომპანია დო წჷმარინუანს ჰოლდინგურ კომპანიას Alphabet-იშ ინტერნეტ-აქტივეფიშ დო ინტერესეფიშო. 2015 წანაშ 24 გერგობათუთას, გუგლიშ ემაჸონაფალ დირექტორო (CEO) სუნდარ პიჩაი ქჷდარინეს, ნამუქჷთ ლარი პეიჯი დოთირუ (პეიჯიქ Alphabet-იშ CEO-შ პოსტ ქჷდიკინუ). 2019 წანაშ 3 ქირსეთუთაშე, პიჩაიქ Alphabet-იშ CEO-თჷთ გინირთჷ.

მუშ პირველურ ნინალაშ, Google-იშ გორუაშ (შხირას უბრალოთ „Google“-იშ ჯოხოთ ჩინებული) წჷმოძინაშ უკული, კომპანიაქ უწაიათ მიძინჷ დო ანდა პროდუქტ დო სერვის წჷმოარინუ. თე პროდუქტეფ გჷმორინაფაშ ფართო სპექტრის ოწაწჷ, თინეფ შქას ელექტრონულ ფოსტა (Gmail), ნავიგაცია დო კარტოგრაფია (Waze, Maps დო Earth), მუნაფურ გჷმოკოროცხუა (Cloud), ვებ-ნავიგაცია (Chrome), ვიდეოშ აზარა (YouTube), პროდუქტიულობა (Workspace), ოპერაციულ სისტემეფი (Android დო ChromeOS), მუნაფურ ოჩუაშე (Drive), ნინეფიშ თანგუა (Translate), ფოტოეფიშ ოჩუაშე (Photos), ვიდეოტელეფონია (Meet), ჭკვერ ჸუდე (Nest), სმარტფონეფი (Pixel), მოდვალურ ტექნოლოგია(Pixel Watch დო Fitbit), მუსიკალურ სტრიმინგი (YouTube Music), ვიდეო მოთხირით (YouTube TV), ხელუანურ ინტელექტი (ხი) (Google Assistant დო Gemini), მანქანურ  დოგურაფაშ API-ეფი (TensorFlow), ხი-შ ჩიპეფ (TPU) დო შხვა. ანდა თე პროდუქტ დო სერვის დომინანტურ რე მუშ დარგეფს, თეშ მუჭოთ Google-იშ ოგორალი. Google-იშ მეტებულ პროდუქტეფ იკათუანს ლაჸაფეფიშ სერვისის (Stadia), Glass, Google+, Reader, Play Music, Nexus, Hangouts დო Inbox by Gmail. Google-იშ შხვა პროექტეფ ინტერნეტ-ნინალეფიშ დო ელექტრონიკაშ მოხ იკათუანს კვანტურ გჷმოკოროცხუას (Willow, Google Quantum AI), უშოფერე ავტომობილეფს (Waymo) დო ტრანსფორმერულ მოდელეფს (Google DeepMind).

Google Search დო YouTube რე ჟირ არძაშე ძირაფონ ვებ-ხასჷლა ედომუშამ მოსოფელს, ნამუეფსჷთ გეჸუნა Facebook, Instagram დო ChatGPT. ბაზარიშ წილიშ მეჯინათ, Google რე მოსოფელიშ უკაბეტაშ პროვაიდერ ოგორალ სისტემეფიშ, რუკეფიშ დო ნავიგაციაშ აპლიკაციეფიშ, ელექტრონულ ფოსტაშ ნინალეფიშ, საოფისე პროგრამეფიშ, ონლაინ ვიდეო პლატფორმეფიშ, ფოტო დო მუნაფურ ოჩუაშეეფიშ, მობილურ ოპერაციულ სისტემეფიშ, ვებ-ბრაუზერეფიშ, მანქანურ დოგურაფაშ ფრეიმვორქეფიშ დო ხი-შ (ხელუანურ ინტელექტიშ) ვირტუალურ ასისტენტეფიშ დარგის. არძაშე ანდაღებულ ბრენდეფიშ ერკებულს, 2022 წანაშ ღურთუთაშ მუნაჩემეფით, Forbes-იშ მეჯინათ Google მაჟირა აბანს რე, ხოლო Interbrand-იშ მეჯინათ, 2022 წანაშ ფურთუთაშო — მაანთხა აბანს. კომპანია კრიტიკაშ ობიექტო რე გინორთელ თიჯგურა ოკკითხირეეფიშ გეშა, მუჭომეფით რე კონფიდენციალურობაწკჷმა მერსხილ ოკითხირეეფი, გინოგაფუეფშე დუდიშ აღება, ცენზურა, გორუაშ ნეიტრალიტეტი, ანტიმონოპოლია დო მუშ მონოპოლიურ პოზიციაშ უბადოთ გჷმორინაფა.

 რესურსეფ ინტერნეტის 
 გუგლიშ ვებ-ხასჷლა
 Official blog The Keyword

სქოლიო


კატეგორია:ოგორალი სისტემეფი
კატეგორია:1998 წანას დორსხუაფილ ორგანიზაციეფ კალიფორნიას
კატეგორია:2004 წანაშ აქციეფიშ პირველურ გიშაშქუმალეფი
კატეგორია:Alphabet Inc.
კატეგორია:ხელუანურ ინტელექტიშ კომპანიეფი
კატეგორია:ააშ-იშ კორპორატიულ სქუალაფირ კომპანიეფი
კატეგორია:მუნაფურ გჷმოკოროცხუაშ პროვაიდერეფი
კატეგორია:PRISM  რშვილიშ მაკათურ კომპანიეფი
კატეგორია:ღაზაშ ლჷმას კათაფილ კომპანიეფი
კატეგორია:1998 წანას დორსხუაფილ კომპიუტერულ კომპანიეფი
კატეგორია:ააშ-იშ კომპიუტერულ კომპანიეფი
კატეგორია:კომპიუტერულ აპარატურაშ კომპანიეფი
კატეგორია:კომპიუტერულ სისტემეფიშ კომპანიეფი
კატეგორია:ააშ-იშ დუდთხილუაშ კომპანიეფი
კატეგორია:1998 წანას დორსხუაფილ ინტერნეტ-რესურსეფი
კატეგორია:მობილურ ტელეფონეფიშ გიშმაშქუმალარეფი
კატეგორია:ააშ-ს რინელ მულტინაციონალურ კომპანიეფი
კატეგორია:პროგრამულ უნარღელჸუაშ კომპანიეფი
კატეგორია:1998 წანას დორსხუაფილ ტექნოლოგიურ კომპანიეფი
კატეგორია:უნივერსიტეტეფიშ ბაზაშე გიშართილ კომპანიეფი
კატეგორია:ვირტუალურ რეალობაშ კომპანიეფი
კატეგორია:ვებ-პორტალეფი
კატეგორია:ვებ-სერვისეფიშ პროვაიდერეფი